
Onderskei wederkerende voornaamwoorde van ander woordsoorte

Het jy al ooit getwyfel of ’n woord ’n persoonlike voornaamwoord, ’n besitlike voornaamwoord, of ’n wederkerende voornaamwoord is. Die onderstaande toetse kan help om in so ’n geval ’n onderskeid tussen hierdie woordsoorte te tref.

	Besitlike voornaamwoord
	Wederkerende voornaamwoord

	Die besitlike voornaamwoord wat voor ’n naamwoord staan, bepaal hierdie naamwoord deur ’n eienskap van “besitting” of “’n sin van behoort aan” daaraan te koppel, byvoorbeeld byvoorbeeld Hy het sy boek vergeet.

	Vir 'n voornaamwoord om as wederkerend geklassifiseer te word, moet die handeling van die werkwoord teruggaan op iets/iemand (dikwels die doener van die handeling), byvoorbeeld Pieter bekommer hom. 

[Die wederkerende voornaamwoord hom word in die bostaande voorbeeld gebruik. Dit is wederkerend, want dit handeling van “bekommer” wat deur Pieter uitgevoer word, gaan weer op Pieter oor.]

	Dit tree in die plek op van ’n naamwoord + se wat besit aandui, byvoorbeeld Hy het Jannie se (= sy) boek vergeet. 

	Die eienskap van besitter is nie by die wederkerende voornaamwoord ingesluit nie, met ander woorde die wederkerende voornaamwoord word nie in die plek van ’n naamwoord + se gebruik nie: *Pieter bekommer Pieter se.


	Die besitlike voornaamwoord kan saam met ’n naamwoord die onderwerp/subjek van die sin vorm en word nie uitsluitlik as die voorwerp/objek van ’n sin gebruik nie, byvoorbeeld Sy boek lê in die motor.

[Sy boek = onderwerp/subjek]
	Die wederkerende voornaamwoord is nooit die onderwerp/subjek van 'n sin nie, hoewel dit dikwels ’n betekenisverband met die onderwerp/subjek van die sin vorm, byvoorbeeld Pieter – hom wat ’n betekenisverband in die sin Pieter bekommer hom vorm.






	Persoonlike voornaamwoord
	Wederkerende voornaamwoord

	’n Persoonlike voornaamwoord vorm nie noodwendig ’n skakel met ’n sinsdeel wat dikwels die onderwerp/subjek van ’n sin is nie,  byvoorbeeld Ons sien hom nie, maar het al sy voetspoortjies tussen die rotse op die boonste terras agter die huis opgemerk (VivA-KPO). 

[Hier vorm hom nie ’n betekenisverband met die onderwerp/subjek ons nie.]

	Die wederkerende voornaamwoord vorm altyd ’n betekenisverband met ’n ander sinsdeel (tipies die onderwerp/subjek), byvoorbeeld Hierdie universiteite vereenselwig hulle met die stigting se visie rakende die ontwikkeling van die nuwe generasie Afrika-leiers. (VivA-KPO). 

[In die bostaande voorbeeld vorm die wederkerende voornaamwoord hulle ’n betekenisverband met die onderwerp/subjek Hierdie universiteite.]


	’n Persoonlike voornaamwoord kan sowel deur middel van die teks verwys (byvoorbeeld Nou nooi Willie lesers om saam met hom op hierdie reis te gaan en ook te ontdek wie hulle werklik is (VivA-KPO); Willie – hom; lesers – hulle) of regstreeks/direk na iets verwys (byvoorbeeld Ek sien in ons plaaslike koerant dat motorverkope landwyd met 10% afgeneem het).


	Die wederkerende voornaamwoord kan op grond van die eienskap wat hier bo uitgelig is, nooit direk/regstreeks verwys nie.


	Die handeling wat deur iemand uitgevoer word, gaan nié weer op hierdie persoon oor nie, of die handeling wat deur iemand ervaar word, gaan nié weer op dieselfde entiteit oor nie, byvoorbeeld Johan het gekla dat Pieter hom nie behoorlik vandag verdedig het nie. 

[Hier gaan die handeling van “verdedig” wat deur Pieter uitgevoer word, nie weer op Pieter oor nie, maar op ’n ander persoon, anders sou die wederkerende verhouding met -self aangedui geword het. Dié vet gedrukte woord is daarom eerder ’n persoonlike voornaamwoord wat óf ’n betekenisverband met Johan in die hoofsin vorm, óf dit verwys na iemand anders wat nie ’n gespreksdeelnemer is nie.]
	Die handeling wat deur iemand uitgevoer word, gaan weer op dieselfde persoon oor, byvoorbeeld Johan het gedink dat Pieter homself goed verdedig het. 

[In dié voorbeeld gaan die handeling “verdedig” wat deur Pieter uitgevoer word, weer op Pieter oor. Om hierdie rede is homself ’n wederkerende voornaamwoord.] 



	
	Alternatiewelik kan die handeling wat deur iemand ervaar word, weer op dieselfde entiteit oorgaan, byvoorbeeld Hulle moet die kinders teen hulself beskerm.

[In hierdie voorbeeld word die kinders deur die handeling van “beskerm” geraak, en hierdie handeling van “beskerm” gaan weer op die kinders oor. Om hierdie rede is hulself ’n wederkerende voornaamwoord.]

